Twee vas ná oproerige gedrag op Mango-vlugArgieffoto Twee passasiers is Donderdag in hegtenis geneem vir ontwrigtende gedrag teenoor die kajuitbemanning en mede-passasiers op ‘n Mango-vlug, het dié laekoste-lugredery gesê. “Ontwrigtende gedrag en inmenging met die pligte van die bemanning is ‘n kriminele oortreding,” het Hein Kaiser, woordvoerder van Mango, gesê. Hy kon nie sê presies wat gebeur het nie. Die mans was van OR Tambo Internasionale Lughawe onderweg na King Shaka Internasionale Lughawe in Durban. Die polisie is ontbied en die mans is in hegtenis geneem net nadat die vlug geland het. Die polisie in KwaZulu-Natal kon nie dadelik kommentaar lewer nie.